བོད་ཡིག་གི་བྱ་ཚིག་ནི་སྤྱིར་དོན་གྱི་ངོ་བོ་ཙམ་སྟོན་པའི་མིང་དང་མཚུངས་པར།འདོད་རྒྱལ་ཐོག་མའི་བྱ་བ་དང་རྗེས་གྲུབ་གཉིས་ལྡན་གྱི་བྱ་བ་ཞེས་པ་རིགས་གཉིས་སུ་དབྱེ་རྒྱུ་ཡོད་དེ།དཔེར་ན།ཟ་དང་།འཐུང་།བཤད།ཉན་སོགས་ལྟ་བུ་ནི་འདོད་རྒྱལ་ཐོག་མའི་བྱ་ཚིག་དང་།སློབ་སྦྱོང་དང་།མངོན་འགྱུར།འཛུགས་སྐྲུན་སོགས་ལྟ་བུ་ནི་རྗེས་གྲུབ་ཀྱི་བྱ་ཚིག་ཡིན།བྱ་ཚིག་ལ་བྱ་བྱེད་ཐ་དད་པ་དང་།རང་དབང་ཅན་གྱི་བྱ་ཚིག་དང་།སྐུལ་ཚིག་དང་དགག་སྒྲའི་སྐུལ་ཚིག་སྦྱོར་ཆོག་པའམ་མི་ཆོག་པ།བྱེད་པ་པོ་རྣམ་དབྱེ་གསུམ་པ་བྱེད་སྒྲ་འཇུག་རུང་བའམ་མི་རུང་བ།བྱ་བའི་ཁ་ལོ་སྒྱུར་ཐུབ་མིན།བྱ་བ་རང་འགུལ་དང་གཞན་སྐུལ་གྱི་ཁྱད་པར་སོགས་ཀྱི་དབྱེ་བ་འབྱེད་རྒྱུ་ཡོད་དོ།།